Anno Domini millesimo trecentesimo quadragesimo secundo statuta sunt haec apud Cistercium in Capitulo generali. 1.  In primis, quoniam tanta est callidi supplantatoris et calumniator[is] malignitas, qui escas concupiscens electas, per invisibilem nequitiae spiritualis astutiam quae malum in boni speciem transfigurans, rationabilis intelligentiae oculum vitiosae obscuritatis caligine interdum damnabiliter sic involvit, ut quod ad perniciem, sub praetextu remedii profuturi palliatione suggeritur, velut saluberrimum caecucientis errore iudicii assumatur ; decet et expedit remediis, quibus oportet, talibus pernitiosis suis fraudibus occurrere, ut praedicta electa praeda divinitus de illius manibus auferatur. Sane ad audientiam Capituli generalis pervenit, quod abbates de Varvellia, de Tinterna et de Caveria in Anglia in suae salutis dispendium, et monasticae unitatis dissidium, Capitulique generalis praeiudicium et contemptum, omnes abbates Cantuariensis provinciae convocare temeritate nefaria praesumpserunt, et ponentes falcem suam supra messem nequiter alienam, statuta condere et poenas certas contra delinquentes imponere sub observantiae regularis pallio studuerunt ; quod quidem, si in vigore subsisteret, totius honestas et unitas Ordinis penitus solveretur. Quocirca generale Capitulum cupiens tantae temeritatis audaciam refrenare, ordinationes praefatas, licet de iure non valeant, denuntiat irritas et inanes, omnibus abbatibus Ordinis sub poena excommunicationis latae sententiae strictius inhibendo ne de cetero consimilia attentare praesumant ; quod si quis fecerit, seu fieri procuraverit, ultra praedictam excommunicationis sententiam, quam incurrit eo ipso, pro deposito habeatur, et per patrem abbatem depositus nuntietur. Abbates autem praefatos, qui auctores, suae salutis prodigi, extiterint huiusmodi temerariae factionis, citat Capitulum ad sequens futurum Capitulum iuxta demerita ultionem debitam recepturos. 2.  Item, cum propter defectum abbatum non solventium contributiones ab Ordine impositas, redditus et pensiones annuas ac debita in quibus sunt Ordini obligati, Ordo noster incurrit multa damna sitque graviter oppressus multiplici onere debitorum, Capitulum generale domino Cisterciensi et quatuor primis, cuilibet in generatione sua, praecipit et committit, quatinus in singulis provinciis seu regionibus viros providos auctoritate Capituli ordinent et statuant qui, ad expensas abbatum qui non solverunt, perlustrantes provincias in singulis domibus diligenter inquirere studeant qui abbates contributionis Ordinis redditus et pensiones annuatim Ordini non solverunt. Et abbates mon[asteriorum] super huiusmodi per iuramenta propria compellere, si necesse fuerit, non omittant et quos repererint non solvisse, nisi bene idonee caverint de solvendo saltem in sequenti generali Capitulo, vel certis terminis per eosdem commissarios statuendis, depositos auctoritate Capituli studeant nuntiare. Priores, cellerarios et ceteros officiales forma consimili depositos nuntient, nullum deinceps habituros officium sine licentia Capituli generalis. 3.  Item, ad generalis Capituli nuper plurium ac fide dignorum relatione pervenit auditum, quod nonnulli nostri Ordinis professores, eorum monasterio pastoris solatio destituto, ad futuri pastoris electionem, patre abbate, ad quem electi probatio et reprobatio pertinere noscitur, minime requisito, ambitiosa praesumptione procedere non postponunt ; eapropter Capitulum generale cupiens super hoc de competenti remedio providere statuit et diffinit quatinus de cetero ad novi pastoris substitutionem nullatenus procedatur, nisi patre abbate vel eius commissario requisito primitus et praesente. Si quis autem huiusmodi statutum convicti fuerint temerarie violasse ad electionem, ut praemittitur, non vocato patre abbate vel eius commissario, procedentes, generale Capitulum electionem sic praesumptam ipso iure pronuntiat esse nullam, et electoribus iure eligendi tam active quam passive illa vice privatis. Pater abbas vel eius commissarius provideat de persona idonea monasterio viduato, iuxta Ordinis instituta ; et haec praesens diffinitio ad moniales Ordinis in omnibus et per omnia extendatur. 4.  Item, cum victualium regularium provisio pro suis visitatoribus sit monasteriis monialium Ordinis nonnunquam plurium sumptuosa, generale Capitulum indemnitatibus eorumdem prospicere cupiens statuit et diffinit, quatinus in omnibus monasteriis monialium Ordinis visitatoribus ordinariis et commissariis eorumdem, tantum visitationis tempore, carnes valeant ministrari, ipsique ordinarii vel eorum commissarii in dictis locis libere eisdem carnibus uti possunt, diffinitione quacumque in contrarium edita non obstante. 5.  Item, consideratis monetae debilitate, caristia temporis et sarcina debitorum, per provisorem et cellerarium studii Sancti Bernardi Parisius praeterito tempore contractorum, generale Capitulum ordinat et diffinit, quatinus quilibet scolaris praedicti studii pro hoc anno solummodo viginti quatuor libras parisiensium habeat imbursare, abbatibus Ordinis praecipiens et iniungens quatinus praedictam summam ministrare suis scolaribus non omittant pro bursis suis terminis constitutis, [sub] poenis in statutis papalibus ordinatis. 6.  Item, contributionem decem et octo millium florenorum pro servitio domino Summo Pontifici faciendo, pensione domini cardinalis persolvendis, et aliis necessario procurandis a singulis abbatibus in sequenti generali Capitulo solvendo[rum], generale Capitulum ordinat et disponit. Quicumque vero abbates summas sibi impositas solvere neglexerint termino antedicto, sententiam excommunicationis ipso facto se noverint incurrisse. Cellerarios domo[rum] et eorum bursarios negligentes in praemissis ex nunc depositos pronuntiat Capitulum generale, nullum deinceps officium habituros quousque de ipsa contributione fuerit integre satisfactum. Et cum dominum Cisterciensem, quatuor primos et quamplurimos abbates alios Ordinis pro dictis servitio, pensione, ac debitis solvendis oporteat obligare, cum Ordo pecuniam in praeterito…, generale Capitulum ordinat et diffinit, quatinus praedicti domini totum Ordinem valeant quoad hoc obligare, dictusque Ordo totus ipsos praedictos servabit indemnes et ab omnibus damnis. 